amanoisuno/poet huggingface dataset:
哭柏岩和尚 賈島
苔覆石床新，師曾占幾春。寫留行道影，焚卻坐禪身。塔院關松雪，經房鎖隙塵。自嫌雙淚下，不是解空人。
山中道士 賈島
頭髮梳千下，休糧帶瘦容。養雛成大鶴，種子作高松。白石通宵煮，寒泉盡日舂。不曾離隱處，那得世人逢。
就可公宿 賈島
十裏尋幽寺，寒流數派分。僧同雪夜坐，雁向草堂聞。靜語終燈焰，餘生許嶠雲。由來多抱疾，聲不達明君。
旅遊 賈島
此心非一事，書劄若為傳。舊國別多日，故人無少年。空巢霜葉落，疏牖水螢穿。留得林僧宿，中宵坐默然。
送鄒明府游靈武 賈島
曾宰西畿縣，三年馬不肥。債多平劍與，官滿載書歸。邊雪藏行徑，林風透臥衣。靈州聽曉角，客館未開扉。
題皇甫荀藍田廳 賈島
任官經一年，縣與玉峰連。竹籠拾山果，瓦瓶擔石泉。客歸秋雨後，印鎖暮鐘前。久別丹陽浦，時時夢釣船。
贈王將軍 賈島
宿衛爐煙近，除書墨未幹。馬曾金鏃中，身有寶刀瘢。父子同時捷，君王畫陣看。何當為外帥，白日出長安。
下第 賈島
下第隻空囊，如何住帝鄉。杏園啼百舌，誰醉在花傍。淚落故山遠，病來春草長。知音逢豈易，孤棹負三湘。
寄賀蘭朋吉 賈島
往往東林下，花香似火焚。故園從小別，夜雨近秋聞。野菜連寒水，枯株簇古墳。泛舟同遠客，尋寺入幽雲。斜日扉多掩，荒田徑細分。相思蟬幾處，偶坐蝶成群。會宿曾論道，登高省議文。苦吟遙可想，邊葉向紛紛。
憶吳處士 賈島
半夜長安雨，燈前越客吟。孤舟行一月，萬水與千岑。島嶼夏雲起，汀洲芳草深。何當折松葉，拂石剡溪陰。
哭孟郊 賈島
身死聲名在，多應萬古傳。寡妻無子息，破宅帶林泉。塚近登山道，詩隨過海船。故人相吊後，斜日下寒天。
送崔定 賈島
未知遊子意，何不避炎蒸。幾日到漢水，新蟬鳴杜陵。秋江待得月，夜語恨無僧。巴峽吟過否，連天十二層。
寄白閣默公 賈島
已知歸白閣，山遠晚晴看。石室人心靜，冰潭月影殘。微雲分片滅，古木落薪幹。後夜誰聞磬，西峰絕頂寒。
雨後宿劉司馬池上 賈島
藍溪秋漱玉，此地漲清澄。蘆葦聲兼雨，芰荷香繞燈。岸頭秦古道，亭面漢荒陵。靜想泉根本，幽崖落幾層。
送朱可久歸越中 賈島
石頭城下泊，北固暝鐘初。汀鷺潮沖起，船窗月過虛。吳山侵越眾，隋柳入唐疏。日欲躬調膳，辟來何府書。
送田卓入華山 賈島
幽深足暮蟬，驚覺石床眠。瀑布五千仞，草堂瀑布邊。壇松涓滴露，嶽月泬寥天。鶴過君須看，上頭應有仙。
送董正字常州覲省 賈島
相逐一行鴻，何時出磧中。江流翻白浪，木葉落青楓。輕楫浮吳國，繁霜下楚空。春來歡侍阻，正字在東宮。
酬姚少府 賈島
梅樹與山木，俱應搖落初。柴門掩寒雨，蟲響出秋蔬。枯槁彰清鏡，孱愚友道書。刊文非不朽，君子自相于。
送無可上人 賈島
圭峰霽色新，送此草堂人。麈尾同離寺，蛩鳴暫別親。獨行潭底影，數息樹邊身。終有煙霞約，天臺作近鄰。
送李騎曹 賈島
歸騎雙旌遠，歡生此別中。蕭關分磧路，嘶馬背寒鴻。朔色晴天北，河源落日東。賀蘭山頂草，時動卷帆風。
送烏行中石淙別業 賈島
寒水長繩汲，丁泠數滴翻。草通石淙脈，硯帶海潮痕。嶽色何曾遠，蟬聲尚未繁。勞思當此夕，苗稼在西原。
送覺興上人歸中條山兼謁河中李司空 賈島
又憶西岩寺，秦原草白時。山尋樵徑上，人到雪房遲。暮磬潭泉凍，荒林野燒移。聞師新譯偈，說擬對旌麾。
寄無可上人 賈島
僻寺多高樹，涼天憶重遊。磬過溝水盡，月入草堂秋。穴蟻苔痕靜，藏蟬柏葉稠。名山思遍往，早晚到嵩丘。
南池 賈島
蕭條微雨絕，荒岸抱清源。入舫山侵塞，分泉稻接村。秋聲依樹色，月影在蒲根。淹泊方難遂，他宵關夢魂。
寄龍池寺貞空二上人 賈島
受請終南住，俱妨去石橋。林中秋信絕，峰頂夜禪遙。寒草煙藏虎，高松月照雕。霜天期到寺，寺置即前朝。
送貞空二上人 賈島
林下中餐後，天涯欲去時。衡陽過有伴，夢澤出應遲。石磬疏寒韻，銅瓶結夜澌。殷勤訝此別，且未定歸期。
送裴校書 賈島
拜官從秘省，署職在藩維。多故長疏索，高秋遠別離。天寒泗上醉，夜靜岳陽棋。使府臨南海，帆飛到不遲。
升道精舍南台對月寄姚合 賈島
月向南台見，秋霖洗滌餘。出逢危葉落，靜看眾峰疏。冷露常時有，禪窗此夜虛。相思聊悵望，潤氣遍衣初。
即事 賈島
索莫對孤燈，陰雲積幾層。自嗟憐十上，誰肯待三征。心被通人見，文叨大匠稱。悲秋秦塞草，懷古漢家陵。城靜高崖樹，漏多幽沼冰。過聲沙島鷺，絕行石庵僧。豈謂舊廬在，誰言歸未曾。
黃子陂上韓吏部 賈島
石樓雲一別，二十二三春。相逐升堂者，幾為埋骨人。涕流聞度瘴，病起喜還秦。曾是令勤道，非惟恤在迍。疏衣蕉縷細，爽味茗芽新。鐘絕滴殘雨，螢多無近鄰。溪潭承到數，位秩見辭頻。若個山招隱，機忘任此身。
投李益 賈島
四十歸燕字，千年外始吟。已將書北嶽，不用比南金。
吊孟協律 賈島
才行古人齊，生前品位低。葬時貧賣馬，遠日哭惟妻。孤塚北邙外，空齋中嶽西。集詩應萬首，物象遍曾題。
送人適越 賈島
高城滿夕陽，何事欲沾裳。遷客蓬蒿暮，遊人道路長。晴湖勝鏡碧，寒柳似金黃。若有相思夢，殷勤載八行。
送僧游衡岳 賈島
心知衡岳路，不怕去人稀。船裏猶鳴磬，溪頭自曝衣。有家從小別，無寺不言歸。料得逢寒住，當禪雪滿扉。
送路 賈島
別我就蓬蒿，日斜飛伯勞。龍門流水急，嵩岳片雲高。歎命無知己，梳頭落白毛。從軍當此去，風起廣陵濤。
洛陽道中寄弟 賈島
趨走迫流年，慚經此路偏。密雲埋二室，積雪度三川。生類梗萍泛，悲無金石堅。翻鴻有歸翼，極目仰聯翩。
登江亭晚望 賈島
浩渺浸雲根，煙嵐沒遠村。鳥歸沙有跡，帆過浪無痕。望水知柔性，看山欲倦魂。縱情猶未已，回馬欲黃昏。
送耿處士 賈島
一瓶離別酒，未盡即言行。萬水千山路，孤舟幾月程。川原秋色靜，蘆葦晚風鳴。迢遞不歸客，人傳虛隱名。
過唐校書書齋 賈島
池滿風吹竹，時時得爽神。聲齊雛鳥語，畫卷老僧真。月出行幾步，花開到四鄰。江湖心自切，未可掛頭巾。
送杜秀才東游 賈島
東遊誰見待，盡室寄長安。別後葉頻落，去程山已寒。大河風色度，曠野燒煙殘。匣有青銅鏡，時將照鬢看。
送天臺僧 賈島
遠夢歸華頂，扁舟背岳陽。寒蔬修淨食，夜浪動禪床。雁過孤峰曉，猿啼一樹霜。身心無別念，餘習在詩章。
懷紫閣隱者 賈島
寂寥思隱者，孤燭坐秋霖。梨栗猿喜熟，雲山僧說深。寄書應不到，結伴擬同尋。廢寢方終夕，迢迢紫閣心。
雨夜同厲玄懷皇甫荀 賈島
桐竹繞庭匝，雨多風更吹。還如舊山夜，臥聽瀑泉時。磧雁來期近，秋鐘到夢遲。溝西吟苦客，中夕話兼思。
秋暮 賈島
北門楊柳葉，不覺已繽紛。值鶴因臨水，迎僧忽背雲。白須相並出，清淚兩行分。默默空朝夕，苦吟誰喜聞。
哭胡遇 賈島
夭壽知齊理，何曾免歎嗟。祭回收朔雪，吊後折寒花。野水秋吟斷，空山暮影斜。弟兄相識遍，猶得到君家。
送丹師歸閩中 賈島
波濤路杳然，衰柳落陽蟬。行李經雷電，禪前漱島泉。歸林久別寺，過越未離船。自說從今去，身應老海邊。
送安南惟鑒法師 賈島
講經春殿裏，花繞禦床飛。南海幾回渡，舊山臨老歸。潮搖蠻草落，月濕島松微。空水既如彼，往來消息稀。
題李凝幽居 賈島
閒居少鄰並，草徑入荒園。鳥宿池邊樹，僧敲月下門。過橋分野色，移石動雲根。暫去還來此，幽期不負言。
送韓湘 賈島
掛席從古路，長風起廣津。楚城花未發，上苑蝶來新。半沒湖波月，初生島草春。孤霞臨石鏡，極浦映村神。細響吟幹葦，餘馨動遠蘋。欲憑將一劄，寄與沃洲人。
寄董武 賈島
雖同一城裏，少省得從容。門掩園林僻，日高巾幘慵。孤鴻來半夜，積雪在諸峰。正憶毗陵客，聲聲隔水鐘。
宿贇上人房 賈島
階前多是竹，閑地擬栽松。朱點草書疏，雪平麻履蹤。禦溝寒夜雨，宮寺靜時鐘。此時無他事，來尋不厭重。
訪李甘原居 賈島
原西居處靜，門對曲江開。石縫銜枯草，查根上淨苔。翠微泉夜落，紫閣鳥時來。仍憶尋淇岸，同行采蕨回。
題山寺井 賈島
沉沉百尺餘，功就豈斯須。汲早僧出定，鑿新蟲自無。藏源重嶂底，澄翳大空隅。此地如經劫，涼潭會共枯。
僻居無可上人相訪 賈島
自從居此地，少有事相關。積雨荒鄰圃，秋池照遠山。硯中枯葉落，枕上斷雲閑。野客將禪子，依依偏往還。
送李餘及第歸蜀 賈島
知音伸久屈，覲省去光輝。津渡逢清夜，途程盡翠微。雲當綿竹疊，鳥離錦江飛。肯寄書來否，原居出亦稀。
荒齋 賈島
草合徑微微，終南對掩扉。晚涼疏雨絕，初曉遠山稀。落葉無青地，閑身著白衣。朴愚猶本性，不是學忘機。
夜喜賀蘭三見訪 賈島
漏鐘仍夜淺，時節欲秋分。泉聒棲松鶴，風除翳月雲。踏苔行引興，枕石臥論文。即此尋常靜，來多只是君。
題青龍寺鏡公房 賈島
一夕曾留宿，終南搖落時。孤燈岡舍掩，殘磬雪風吹。樹老因寒折，泉深出井遲。疏慵豈有事，多失上方期。
送陳判官赴綏德 賈島
將軍邀入幕，束帶便離家。身暖蕉衣窄，天寒磧日斜。火燒岡斷葦，風卷雪平沙。絲竹豐州有，春來隻欠花。
送唐環歸敷水莊 賈島
毛女峰當戶，日高頭未梳。地侵山影掃，葉帶露痕書。松徑僧尋藥，沙泉鶴見魚。一川風景好，恨不有吾廬。
原東居喜唐溫琪頻至 賈島
曲江春草生，紫閣雪分明。汲井嘗泉味，聽鐘問寺名。墨研秋日雨，茶試老僧鐺。地近勞頻訪，烏紗出送迎。
送敡法師 賈島
度歲不相見，嚴冬始出關。孤煙寒色樹，高雪夕陽山。瀑布寺應到，牡丹房甚閑。南朝遺跡在，此去幾時還。
寄錢庶子 賈島
曲江春水滿，北岸掩柴關。只有僧鄰舍，全無物映山。樹陰終日掃，藥債來年還。猶記聽琴夜，寒燈竹屋間。
原上秋居 賈島
關西又落木，心事複如何。歲月辭山久，秋霖入夜多。鳥從井口出，人自洛陽過。倚仗聊閑望，田家未剪禾。
夏夜 賈島
原寺偏鄰近，開門物景澄。磬通多葉罅，月離片雲棱。寄宿山中鳥，相尋海畔僧。唯愁秋色至，乍可在炎蒸。
冬夜 賈島
羈旅複經冬，瓢空盎亦空。淚流寒枕上，跡絕舊山中。淩結浮萍水，雪和衰柳風。曙光雞未報，嘹唳兩三鴻。
送厲宗上人 賈島
擁策背岷峨，終南雨雪和。漱泉秋鶴至，禪樹夜猿過。高頂白雲盡，前山黃葉多。曾吟廬嶽上，月動九江波。
寄李存穆 賈島
聞道船中病，似憂親弟兄。信來從水路，身去到柴城。久別長須鬢，相思書姓名。忽然消息絕，頻夢卻還京。
贈無懷禪師 賈島
身從劫劫修，果以此生周。禪定石床暖，月移山樹秋。捧盂觀宿飯，敲磬過清流。不掩玄關路，教人問白頭。
寄武功姚主簿 賈島
居枕江沱北，情懸渭曲西。數宵曾夢見，幾處得書披。驛路穿荒阪，公田帶淤泥。靜棋功奧妙，閑作韻清淒。鋤草留叢藥，尋山上石梯。客回河水漲，風起夕陽低。空地苔連井，孤村火隔溪。捲簾黃葉落，鎖印子規啼。隴色澄秋月，邊聲入戰鼙。會須過縣去，況是屢招攜。
題劉華書齋 賈島
白石床無塵，青松樹有鱗。一鶯啼帶雨，兩樹合從春。荒榭苔膠砌，幽叢果墮榛。偶來疏或數，當暑夕勝晨。露滴星河水，巢重草木薪。終南同往意，趙北獨遊身。渡葉司天漏，驚蛩遠地人。機清公幹族，也莫臥漳濱。
送盧秀才游潞府 賈島
雨餘滋潤在，風不起塵沙。邊日寡文思，送君吟月華。過山幹相府，臨水宿僧家。能賦焉長屈，芳春宴杏花。
送南康姚明府 賈島
銅章美少年，小邑在南天。版籍多遷客，封疆接洞田。靜江鳴野鼓，發纜帶村煙。卻笑陶元亮，何須憶醉眠。
送友人棄官游江左 賈島
羨君休作尉，萬事且全身。寰海多虞日，江湖獨往人。姓名何處變，鷗鳥幾時親。別後吳中使，應須訪子真。
雨中懷友人 賈島
對雨思君子，嘗茶近竹幽。儒家鄰古寺，不到又逢秋。
寄遠 賈島
家住錦水上，身征遼海邊。十書九不到，一到忽經年。
南齋 賈島
獨自南齋臥，神閑景亦空。有山來枕上，無事到心中。簾卷侵床月，屏遮入座風。望春春未至，應在海門東。
早春題友人湖上新居二首 賈島
近得雲中路，門長侵早開。到時猶有雪，行處已無苔。勸酒客初醉，留茶僧未來。每逢晴暖日，惟見乞花栽。門不當官道，行人到亦稀。故從餐後出，多是夜深歸。開篋收詩卷，掃床移臥衣。幾時同買宅，相送有柴扉。
送雍陶入蜀 賈島
江山事若諳，那肯滯雲南。草色分危磴，杉陰近古潭。日斜褒谷鳥，夏淺巂州蠶。吾自疑雙鬢，相逢更不堪。
張郎中過原東居 賈島
年長惟添懶，經旬止掩關。高人餐藥後，下馬此林間。對坐天將暮，同來客亦閑。幾時能重至，水味似深山。
答王建秘書 賈島
人皆聞蟋蟀，我獨恨蹉跎。白髮無心鑷，青山去意多。信來漳浦岸，期負洞庭波。時掃高槐影，朝回或恐過。
送李餘往湖南 賈島
昔去候溫涼，秋山滿楚鄉。今來從辟命，春物遍涔陽。岳石掛海雪，野楓堆渚檣。若尋吾祖宅，寂寞在瀟湘。
偶作 賈島
野步隨吾意，那知是與非。稔年時雨足，閏月暮蟬稀。獨樹依岡老，遙峰出草微。園林自有主，宿鳥且同歸。
過雍秀才居 賈島
夏木鳥巢邊，終南嶺色鮮。就涼安坐石，煮茗汲鄰泉。鐘遠清霄半，蜩稀暑雨前。幽齋如葺罷，約我一來眠。
寄顧非熊 賈島
知君歸有處，山水亦難齊。猶去瀟湘遠，不聞猿狖啼。穴通茆嶺下，潮滿石頭西。獨立生遙思，秋原日漸低。
送神邈法師 賈島
柳絮落濛濛，西州道路中。相逢春忽盡，獨去講初終。行疾遙山雨，眠遲後夜風。繞房三兩樹，回日葉應紅。
送慈恩寺霄韻法師謁太原李司空 賈島
何故謁司空，雲山知幾重。磧遙來雁盡，雪急去僧逢。清磬先寒角，禪燈徹曉烽。舊房閑片石，倚著最高松。
送知興上人 賈島
久住巴興寺，如今始拂衣。欲臨秋水別，不向故園歸。錫掛天涯樹，房開嶽頂扉。下看千里曉，霜海日生微。
送惠雅法師歸玉泉 賈島
只到瀟湘水，洞庭湖未遊。飲泉看月別，下峽聽猿愁。講不停雷雨，吟當近海流。降霜歸楚夕，星冷玉泉秋。
憶江上吳處士 賈島
閩國揚帆去，蟾蜍虧複團。秋風生渭水，落葉滿長安。此地聚會夕，當時雷雨寒。蘭橈殊未返，消息海雲端。
題張博士新居 賈島
青楓何不種，林在洞庭村。應為三湘遠，難移萬雷根。鬥牛初過伏，菡萏欲香門。舊即湖山隱，新廬葺此原。
石門陂留辭從叔謨 賈島
幽鳥飛不遠，此行千里間。寒沖陂水霧，醉下菊花山。有恥長為客，無成又入關。何時臨澗柳，吾黨共來攀。
送朱兵曹回越 賈島
星彩練中見，澄江豈有泥。潮生垂釣罷，楚盡去檣西。磧鳥辭沙至，山鼯隔水啼。會稽半侵海，濤白禹祠溪。
懷博陵故人 賈島
孤城易水頭，不忘舊交遊。雪壓圍棋石，風吹飲酒樓。路遙千萬里，人別十三秋。吟苦相思處，天寒水急流。
夕思 賈島
秋宵已難曙，漏向二更分。我憶山水坐，蟲當寂寞聞。洞庭風落木，天姥月離雲。會自東浮去，將何欲致君。
寄河中楊少尹 賈島
非惟咎曩時，投刺詣門遲。悵望三秋後，參差萬里期。禹留疏鑿跡，舜在寂寥祠。此到杳難共，回風逐所思。
孟融逸人 賈島
孟君臨水居，不食水中魚。衣褐唯粗帛，筐箱只素書。樹林幽鳥戀，世界此心疏。擬棹孤舟去，何峰又結廬。
晚晴見終南諸峰 賈島
秦分積多峰，連巴勢不窮。半旬藏雨裏，此日到窗中。圓魄將升兔，高空欲叫鴻。故山思不見，碣石泬寥東。
宿池上 賈島
泉來從絕壑，亭敞在中流。竹密無空岸，松長可絆舟。蟪蛄潭上夜，河漢島前秋。異夕期深漲，攜琴卻此遊。
喜姚郎中自杭州回 賈島
路多楓樹林，累日泊清陰。來去泛流水，翛然適此心。一披江上作，三起月中吟。東省期司諫，雲門悔不尋。
送鄭長史之嶺南 賈島
雲林頗重疊，岑渚複幽奇。汨水斜陽岸，騷人正則祠。蒼梧多蟋蟀，白露濕江蘺。擢第榮南去，晨昏近九疑。
送李溟謁宥州李權使君 賈島
英雄典宥州，迢遞苦吟遊。風宿驪山下，月斜灞水流。去時初落葉，回日定非秋。太守攜才子，看鵬百尺樓。
永福湖和楊鄭州 賈島
積水還平岸，春來引鄭溪。舊渠通郭下，新堰絕湖西。嵩少分明對，瀟湘闊狹齊。客遊隨庶子，孤嶼草萋萋。
題長江 賈島
言心俱好靜，廨署落暉空。歸吏封宵鑰，行蛇入古桐。長江頻雨後，明月眾星中。若任遷人去，西溪與剡通。
泥陽館 賈島
客愁何並起，暮送故人回。廢館秋螢出，空城寒雨來。夕陽飄白露，樹影掃青苔。獨坐離容慘，孤燈照不開。
送徐員外赴河中 賈島
原野正蕭瑟，中間分散情。吏從甘扈罷，詔許朔方行。邊日沉殘角，河關截夜城。雲居閑獨往，長老出房迎。
送賀蘭上人 賈島
野僧來別我，略坐傍泉沙。遠道擎空缽，深山蹋落花。無師禪自解，有格句堪誇。此去非緣事，孤雲不定家。